Karen J. Klint (S), 2012-05-11:
Da vores ordfører på sagen, fru Sophie Hæstorp Andersen, ikke kan være her i dag, har jeg fået lov til at være ordfører på sagen og komme med hendes tale.
Jeg vil sige, at Socialdemokraterne støtter lovforslaget om flytning af Kennedy Centret til Region Hovedstaden, men jeg lyttede selvfølgelig med interesse meget til det, som Venstres ordfører, hr. Hans Andersen, var fremme med, også fordi det, efter hvad jeg sådan lige fornemmer, er et lovforslag, der har oversimret lidt fra den tidligere regering og til nu, så det er jo ikke den nyeste debat, vi har her.
Men jeg er meget åben over for, at vi drøfter, om der er nogle forhold, der skal tilpasses i forhold til noget af det, som er i høringssvarene.
Så lad os bare i fællesskab tage det op i udvalget.
Det, der er vigtigt her, er jo, at vi løser en specialefunktion for mennesker, som er afhængige af det, på den bedst mulige måde.
Men vi hæfter os som partigruppe ved, at Kennedy Centrets opgaver ikke ændrer sig med lovforslaget.
Kennedy Centret skal fortsætte med at levere forskning af høj faglig kvalitet om genetisk arvelig sygdom og handicap, og Kennedy Centret skal fortsætte med at rådgive patienter og deres pårørende.
Det er vigtigt at understrege, at Kennedy Centret ikke får skåret i deres bevilling.
Størrelsen på pengeposen, der er øremærket Kennedy Centret, er altså den samme, som den hele tiden har været.
Det er altså kun den organisatoriske tilknytning, der ændrer sig med lovforslaget, hvor Kennedy Centret som bekendt fremover bliver tilknyttet Region Hovedstaden. Den tilknytning af Kennedy Centret kan vise sig at være gavnlig for både Kennedy Centret og regionen.
Forhåbningen er, at Region Hovedstadens enheder og Kennedy Centret som følge af den nye konstellation kan udnytte hinandens faglige kompetencer bedre, end tilfældet er i dag.
Samtidig vil samarbejdet med de øvrige enheder i Region Hovedstaden kunne forbedre Kennedy Centrets helhedsorienterede tiltag til behandlingen af patienterne.
For os Socialdemokrater er det vigtigt, at det tætte forhold mellem patient, familie og forskere på Kennedy Centret bevares i den nye organisatoriske konstellation, og det er vigtigt, at Kennedy Centret fortsat er i stand til at levere forskning af høj kvalitet og forskning, der bidrager til vores viden om genetisk arvelige sygdomme og handicap.
Så lad os gå i dialog om de små bekymringer, der er, og så håbe på, at de er små bekymringer, vi kan løse, og at det ikke er store udfordringer, når det nu er et lovforslag, der har været så længe undervejs.
Det er jo rigtigt, at vi skal forebygge de sårbarheder, der er, når vi netop har med små patientgrupper at gøre.
I forlængelse af selve talen her kan jeg oplyse, at jeg i går faktisk fik en henvendelse fra et barn i min egen kommune, og det er det eneste barn i verden, der har en særlig kromosomfejl på kromosom 12.
Derfor er det jo nogle patientgrupper, som bare er så utrolig små, når der kun er fundet et barn i verden med den fejl og der ikke er fundet andre børn.
Derfor er det jo meget vigtigt, at vi organisatorisk har nogle enheder her i Danmark, som kan fange sådan nogle behandlingsforhold og nogle familier op, så de kan få den rigtige vejledning.
men vi er åbne over for en debat, hvis der er nogle finpudsninger, der skal finde sted.